ইসরার আলী
ইসরার আলী (উর্দু: اسرار علی‎‎; জন্ম: ১ মে, ১৯২৭ - মৃত্যু: ১ ফেব্রুয়ারি, ২০১৬) তৎকালীন ব্রিটিশ ভারতের জলন্ধরে জন্মগ্রহণকারী পাকিস্তানি আন্তর্জাতিক ক্রিকেটার ছিলেন। ১৯৫২ থেকে ১৯৫৯ সময়কালে পাকিস্তানের পক্ষে আন্তর্জাতিক ক্রিকেটে অংশগ্রহণ করেছেন। পাকিস্তান ক্রিকেট দলের সদস্য হিসেবে ১৯৫২-৫৩ মৌসুমে প্রথম টেস্টে ভারতের বিপক্ষে অংশ নেন। ঘরোয়া প্রথম-শ্রেণীর ক্রিকেটে বাহাওয়ালপুর, মুলতান ও দক্ষিণ পাঞ্জাবের প্রতিনিধিত্ব করেছেন তিনি। দলে তিনি মূলতঃ বামহাতি ফাস্ট-মিডিয়াম বোলার হিসেবে খেলতেন। এছাড়াও, নিচেরসারিতে বামহাতে ব্যাটিং করতে পারতেন।